**ERALDAKETARAKO NEKAZARITZA-SOZIETATEAK (ENS)**

**Kontzeptua**

* Helburu ekonomiko-sozialeko sozietate zibilak dira, honako hauek egiteko eratuak: nekazaritzako, abeltzaintzako edo basogintzako produktuak ekoizteko, eraldatzeko eta merkaturatzeko; landa ingurunean hobekuntzak egiteko; nekazaritza sustatu eta garatzeko, eta helburu horri laguntzen dioten zerbitzu komunak emateko.

**Ezaugarriak**

* Sozietate zibilak dira, baina Sozietateen gaineko Zerga ordaindu behar dute.
* Lehenik eta behin, abuztuaren 3ko 1776/1981 Errege Dekretuak eta hura garatzen duen 1982ko irailaren 14ko Aginduak arautzen dituzte, eta, subsidiarioki, sozietate zibilei aplikatu beharreko arauek.
* Sozietate horren izena ez da izaten ahalko lehendik dagoen beste sozietate baten izen bera, eta izenean “Eraldaketarako nekazaritza-sozietatea” edo “ENS” laburdura agertu beharko da, sozietate horrek hirugarrenen aurrean zer erantzukizun mota duen adierazita.
* ENS bat eratzeko, 3 bazkide beharko dira gutxienez.
* Ez dago gutxieneko kapital zifrarik.
* Kapital soziala bazkideen ekarpenek osatuko dute; gordekin izendunez ordezkatuak egonen dira.
* Sozietatearen kapitala erabat harpidetuta egon beharko da, eta eratzen den unerako gutxienez 100eko 25 ordaindu beharko da; gainerakoa, gehienez ere, 6 urteko epean ordaindu beharko da.
* Lehenik, sozietate ondareak erantzunen du sozietate zorren gainean eta, subsidiarioki, bazkideek modu mankomunatu eta mugagabean, estatutuetan mugarik itundu ez bada.
* Sozietatearen egoitza jarduera nagusia dagoen udalerrian finkatuko da.
* Eraldaketarako Nekazaritza Sozietatea Nafarroako Eraldaketarako Nekazaritza Sozietateen Erregistroan inskribatuko da.
* Sozietatea ENSen Erregistroan inskribatu ondotik, nortasun juridikoa izanen du.

**Sozietatea sortzea**

ENS bat eratzea sustatzeko, honako hauek elkartzen ahalko dira:

* Nekazaritzako ustiategiaren titularrak edo nekazaritzako langileak.
* Nekazaritzako helburuak dituzten pertsona juridikoak.
* Pertsona fisikoak diren bazkide kopurua handiagoa izan beharko da beti pertsona juridikoena baino.
* ENS bat eratzeko behar den gutxieneko bazkide kopurua 3 izanen da.

**Sozietaterako ekarpenak**

* ENSaren kapital soziala bazkideek, hala eratzeko egintzan nola horren ondotiko erabakiak betez, sozietateari egindako ekarpenen balioak osatuko du.
* Bazkide batek kapital sozialari egindako ekarpenen zenbateko osoak ez du haren heren bat gainditzen ahalko. Bazkideak pertsona juridikoak badira, horiek guztiek egindako ekarpenen guztizko zenbatekoa ez da inoiz kapital sozialaren 100eko 50era iritsiko.
* Ekarpenak honelakoak izaten ahal dira:
	+ Diruzko ekarpenak.
	+ Diruzkoak ez diren ekarpenak:
		- Balioespena eskudirutan finkatu beharko da.
		- Ez dira balioesten ahalko baloreak egiaztatzeko espedienteetan zerga legeriak ezarritako irizpideak aplikatuta ateratzen den kopurua baino handiagoan.
		- ENSari ondasun higigarri edo higiezinen gaineko gozamen eskubide erreala ematen ahalko zaio.

**Partaidetza sozialen araubidea**

* Bazkideek ENSari egindako ekarpenak gordekin izendunen bidez ordezkatuko dira eta kapital sozialaren zati alikuota gauzatuko dute.
* Estatutuetan mugatzen ahalko da gordekin horiek askatasunez eskualdatzea.
* Gordekinak ez dira baloretitulutzat hartuko.

**Bazkideen eskubide eta betebeharrak**

Bazkideen eskubideak:

* Batzar Nagusira joatea eta erabakiak hartzeko orduan hitzarekin eta botoarekin parte hartzea.
* Sozietatearen erabakiak aurkaratzea, baldin eta legeen edo sozietatearen estatutuen aurkakoak badira, edo bazkideren baten mesedetan sozietatearen interesen kontrakoak badira.
* Sozietatearen gobernu karguak hautatzea eta hautatuak izatea kargu horiek betetzeko.
* Irabazi sozialen banaketan parte hartzea, norberaren partaidetza sozialaren arabera.
* Sozietatearen bilakaerari buruzko informazioa.
* Estatutuetan jasotako beste edozein.

Bazkideen betebeharrak:

* ENSaren jardueretan parte hartzea.
* Kapital sozialean duten partaidetza kuota eta estatutuek ezartzen dizkieten gainerako betebehar pertsonal edo ekonomikoak betetzea.
* Gobernu organoek baliozki hartutako erabakiei men egitea.
* Bazkide izateak ekarritakoak edo estatutuek ezarritakoak.

**Bazkidearen onarpena eta baja**

* Estatutuek bazkideak sartzeko baldintzak arautuko dituzte, bai eta bajaren arrazoiak eta ondorioak ere.
* Hauek dira baja emateko arrazoiak:
	+ Partaidetza osoa inter-vivos egintzen bidez eskualdatzea.
	+ Bazkidearen heriotza edo legezko ezintasuna.
	+ Borondatezko banantzea.
	+ Nahitaezko baztertzea.
* Bazkidearen bajak sozietate ondarean duen partaidetzaren behin betiko likidazioa ekarriko du, dagokion zenbatekoan.
* Baja hartzen duen bazkideak, ENSaren aurrean, bajaren egunera arte hartutako betebeharrak betetzearen erantzule izaten jarraituko du.
* Partaidetzak eskualdatzeak ez dio bazkide izaera emanen haiek eskuratzen dituenari.

**Sozietatearen organoak**

Eraldaketarako nekazaritza-sozietateen gobernu organoak honako hauek dira:

* Batzar Nagusia, bazkideen borondatea adierazteko organo gorena, bazkide guztiek osatua.
* Zuzendaritza Batzordea, ENSaren gobernu, ordezkaritza eta administrazio arrunterako organoa.
	+ Lehendakari batek, idazkari batek eta gutxienez 3 kidek osatuko dute, guztiak Batzar Nagusiak hautatuak; gehienez 12 kide izanen dira, eta bazkideak izan beharko dira.
* Lehendakaria kide bakarreko organoa da, eta estatutuek ematen dizkioten ahalmenak izanen ditu; eskumen horietan ENSa ordezkatzea egonen da ezinbestean.

Eraldaketarako nekazaritza-sozietateetan, bazkideak 10 baino gutxiago badira, Batzar Nagusiak bere gain hartuko ditu Zuzendaritza Batzordeari dagozkion eginkizunak, eta organo bakarra osatuko dute biek.

ENSek kudeaketa, aholkularitza edo kontroleko beste organo batzuk ezartzen ahalko dituzte estatutuetan.

**Erabakiak hartzeko behar diren botoak**

* Batzar Nagusiaren eta Zuzendaritza Batzordearen erabakiak bertaratutakoen gehiengo soilez hartuko dira, 1776/1981 Errege Dekretuan, estatutuetan edo Batzarraren berariazko erabakian besterik xedatu ezean.
* Zuzendaritza Batzordeak erabakiak hartzeko, bertaratutakoak gutxienez kideen erdiak izatea beharrezkoa izanen da.
* Bazkide bakoitzak boto bat izanen du. Hala ere, estatutuek ezartzen ahalko dute bazkideentzako betebehar ekonomikoak ezartzen dituzten erabakietan bazkideek kapital sozialean duten partaidetzaren araberako boto kopurua izatea.
* Berdinketa izanez gero, lehendakariak kalitatezko botoa izanen du.
* Bazkide guztiak Batzar Nagusiaren eta Zuzendaritza Batzordearen erabakien menpe gelditzen dira, jurisdikzio zibilean aurkaratzeko duten ahalmena alde batera utzi gabe.
* Aktan erabakiaren aurka daudela jasota utzi duten bertaratutako bazkideek eta legez kontra botoa ematea galarazita izan dutenek baino ez dituzte erabakiak aurkaratzen ahalko.

**Urteko kontuak**

* Honako agiri hauez osatuta daude:
	+ Egoera balantzea.
	+ Galeren eta irabazien kontua
	+ Memoria
* Eraldaketarako nekazaritza-sozietateak behartuta egonen dira agiri horiek Nafarroako ENSen Erregistrora helaraztera ekitaldia itxi eta hurrengo 3 hilabeteetan, bai eta une horretan zenbat bazkide diren jakinaraztera ere.

**Eraldaketarako nekazaritza-sozietateentzako nahitaezko liburuak**

ENSek honako liburu hauek izan beharko dituzte, eginbidetuta:

* Bazkideen Erregistro Liburua.
* Batzar Nagusiaren eta Zuzendaritza Batzordearen akta liburuak, eta, hala badagokio, estatutuetan jasotako beste gobernu organo batzuenak.
* Kontabilitate liburuak: inbentario eta balantzeena eta Egunkaria.